รายการเดินหน้าประเทศไทย : การพัฒนาอาชีพผู้ต้องขังด้วยหลักปรัญชาเศรษฐกิจพอเพียง
นางบุษบา เกตุอุดม ผู้บัญชาการเรือนจำกลางเพชรบุรี กล่าวในรายการเดินหน้าประเทศไทยฯ ว่า เรือนจำชั่วคราวเขาเกลี้ยงอยู่ภายใต้การกำกับดูแลของเรือนจำกลางเพชรบุรี โดยมีวัตถุประสงค์ให้เป็นศูนย์เตรียมความพร้อมให้ผู้ต้องขังที่ใกล้พ้นโทษ ให้ได้ฝึกวิชาชีพด้านเกษตรกรรม ถือเป็นเรือนจำมั่นคงต่ำ ไร้รั้วไร้กำแพง ทำให้ผู้ต้องขังที่อยู่ที่นี่มีความสุข สบายใจ ได้ใกล้ชิดกับธรรมชาติและครอบครัวสามารถมาเยี่ยมได้ตลอดเวลา 

ผู้บัญชาการเรือนจำกลางเพชรบุรี กล่าวด้วยว่า บ้านดินหรืออาคารที่สร้างด้วยดิน เป็นเอกลักษณ์ของเรือนจำชั่วคราวเขาเกลี้ยง เพราะว่าการสร้างบ้านดินทำให้คนอยู่รู้สึกอบอุ่นใกล้ชิดธรรมชาติ จึงนำมาฝึกสอนให้ผู้ต้องขังรู้จักการสร้างบ้านดิน เพื่อนำไปสร้างที่อยู่อาศัยของตนเองหรือเป็นอาชีพรับจ้างสร้างบ้านดิน



ขณะที่นายธรรมนูญ นพคุณ หัวหน้าเรือนจำชั่วคราวเขากลิ้ง กล่าวว่า  ได้จัดตั้งศูนย์การเรียนรู้เศรษฐกิจพอเพียง เมื่อปี 2550 นักท่องเที่ยวสามารถเดินทางมาเที่ยวได้ทุกวันไม่เว้นวันหยุดราชการ ซึ่งในพื้นที่จะแบ่งโซนไว้ อาทิ โซนบริการนักท่องเที่ยว ร้านกาแฟบ้านดิน การป้อนหญ้ากวาง ป้อนนมแกะ ดูการเลี้ยงกวางและแกะ และการสร้างบ้านดิน นอกจากนี้ยังมีฐานการเลี้ยงสัตว์ปศุสัตว์ การผลิตสารอินทรีย์ทดแทนสารอินทรีย์ เช่น น้ำส้มควันไม้ น้ำสมุนไพร ซึ่งการเปิดพื้นที่เช่นนี้จะทำให้ผู้ต้องขังได้เรียนรู้การอยู่ร่วมสังคมกับคนภายนอกที่พร้อมจะให้การต้อนรับ และไม่ได้แสดงท่าทีรังเกียจ ทั้งนี้ ผู้ต้องขังมีพฤติกรรมเปลี่ยนไปในทิศทางที่ดีขึ้น เมื่อได้เรียนรู้หลักปรัชญาและการทำเกษตรแบบพอเพียง และพร้อมที่จะออกไปประกอบอาชีพที่สุจริต
ฐิตาวัลย์ ลาภขจรสงวน /สวท.